ENA nona laki vakaitavi ena Matabose Levu kei Vuravura mai Niu Ioka na Minisita ni Vanua Tani, Ratu Inoke Kubuabola, vakaraitaka kina ni sa tiko eso na ulutaga bibi e na virikotori ena Yavu ni Vakavulewa vou.
Ena gauna oqo eratou veilakoyaki tiko e na yanuyanu o Kadavu, kei Lomaiviti kei na veitikotiko lalai e na kena sagai me na tauri kece mai na vakatutu ni lewenivanua ena vuku ni veika eda na gadreva na lewneivanua me biu ena Yavu ni Vakavulewa vou.
E vakadewataka vei ira na i liuliu ni veimatanitu e vuravura o Ratu Inoke Kubuabola, ni noda Yavu ni Vakavulewa vou ena yavutaki mai ena vica na yavu vakademokarasi, ka wili kina oqo:
l Me kakua ni yavutaki ena dua na lotu na noda matanitu ka me dola raraba ena vuku ni duidui ni vakabauta eda sa mai tiko oqo e Viti ( secular state).
l Me sa dua ga na yaca me da na kilai raraba kece kina na lewenivanua e Viti, dina madaga ni da duikaikai eda bula vata tiko.
l Na kena valuti na cakacaka butobuto, ka tarova na veivakatoroicaketaki.
l Na kena duri tu vakadodonu na tabana ni lawa ka tutaka na dodonu ni tamata yadua.
l Na kena kau laivi kece na veivakaduiduitaki ka me ra bula veimaliwai vinaka ka veilomani kece na lewenivanua.
l Na veiliutaki vinaka.
l Na kena lutu mai na yabaki ni bula ni gone me ra na veidigidigi ki na 18, ka me soli talega na domo vei ira na i tabagone.
Vakaraitaka o Ratu Inoke ni a tauyavutaki na Matabose ni Yavu ni Vakavulewa ena vula o Maji ena yabaki oqo ena kena buli vou e dua na Yavu ni Vakavulewa e Viti ka me na yavutaki ena veika oqo.
Tukuna o Ratu Inoke ni Yavu ni Vakavulewa oqo ena buli me baleti ira na lewenivanua e Viti Tukuna ni levu na lewenivanua e Viti era sa laki biuta tiko na nodra vakatutu me baleta na Yavu ni Vakavulewa vou oqo.
Tukuna ni na qai laurai tale na nodratou cakacaka na Matabose oqo ena dua tale na matabose na yacana na Constituent Assembly ena 2013.
Na matabose oqo ena tauyavutaki ena 2013 ena qai vakadeitaka na i otioti ni vakadei ni Yavu ni Vakavulewa.
Vakadeitaka o Ratu Inoke ni Yavu nI vakavulewa oqo ena qai vakatotolotaka na kena laki vakayacori na Veidigidigi ena yabaki 2014.
Tukuna ni sa tekivu tiko na vola yaca ena veiyasana ka rauta ni 500,000 na lewenivanua era sa vola oti na yacadra.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn